ລາຍງານປະຈຳປີ ວ່າດ້ວຍການຄ້າມະນຸດ ຢູ່ລາວ, ຕອນທີ 1 (ເບິ່ງວີດີໂອ)
ລາຍງານກະຊວງການຕ່າງປະທດສະຫະລັດ ຍັງຈັດເອົາລາວໄວ້ໃນກຸ່ມທີ 2 ແຕ່ຖືກລຶບຊື່ ອອກຈາກບັນຊີປະເທດທີ່ຖືກຕິດຕາມສິ້ງຊອມເບິ່ງ.
ໃນທ້າຍເດືອນແລ້ວນີ້ ກະຊວງການຕ່າງປະເທດສະຫະລັດໄດ້ອອກລາຍງານປະຈໍາປີທີ 11 ຂອງຕົນກ່ຽວກັບການຄ້າມະນຸດຢູ່ໃນ 184 ປະເທດແລະດິນແດນຕ່າງໆໃນທົ່ວໂລກ ໂຮມທັງ ສປປ ລາວ ນໍາ ຊຶ່ງປີນີ້ ກໍຍັງຖືກຈັດໃຫ້ຢູ່ໃນກຸ່ມທີ 2 ຢູ່ຄືເກົ່າ ແຕ່ໄດ້ຖືກລືບຊື່ອອກຈາກບັນຊີພວກປະເທດທີ່ຕ້ອງຕິດຕາມສີ້ງຊອມເບິ່ງ ຊື່ງເປັນການສໍ່ສະແດງວ່າລັດຖະບານລາວໄດ້ທໍຄວາມກ້າວໜ້າແດ່ເລັກນ້ອຍໃນການປາບປາມການລັກລອບຄ້າມະນຸດນັ້ນ ວີໂອເອມີລາຍງານຂອງກະຊວງການຕ່າງປະເທດສະຫະລັດໃນສ່ວນທີ່ກ່ຽວກັບ ສປປ ລາວ ມາ ສະເໜີທ່ານຊຶ່ງໃນຕອນທີນຶ່ງນີ້ແມ່ນຈະເວົ້າເຖິງສະພາບການໂດຍລວມ ກ່ຽວກັບການຄ້າມະ ນຸດຢູ່ລາວແລະການດໍາເນີນຄະດີໃນດ້ານນີ້ ລາຍງານຂອງກະຊວງການຕ່າງປະເທດສະຫະລັດເວົ້າວ່າ ລາວແມ່ນເປັນແຫຼ່ງທີ່ມາແລະກໍ­­ ເປັນທັງທາງຜ່ານ ແລະປາຍທາງ ໃນຂອບເຂດທີ່ຫຼຸດລົງມາ ຂອງພວກແມ່ຍິງແລະຍິງສາວ ທີ່ຕົກເປັນເຫຍື່ອຂອງການຄ້າປະເວນີ ຕະຫຼອດທັງພວກຜູ້ຊາຍ ແມ່ຍິງ ແລະເດັກນ້ອຍທີ່ ຕົກຢູ່ໃນສະພາບຖືກບີບບັງຄັບໃຊ້ແຮງງານຢູ່ຕາມໂຮງຈັກໂຮງງານ ເປັນແຮງງານຮັບໃຊ້ ຢູ່ຕາມບ້ານເຮືອນ ຢູ່ຕາມພາກສ່ວນກະສິກຳແລະອຸດສາຫະກຳການປະມົງ ພວກຜູ້ຊາຍ ແມ່ຍິງແລະເດັກນ້ອຍລາວໄດ້ຖືກພົບເຫັນຢູ່ໃນສະພາບຖືກບັງຄັບໃຊ້ແຮງງານຢູ່ທີ່ປະເທດ ໄທ ມາເລເຊຍແລະຈີນ ມີຄົນລາວຈຳນວນຫຼວງຫຼາຍໂດຍສະເພາະແລ້ວແມ່ນພວກແມ່ຍິງ ໄດ້ຈ່າຍຄ່ານາຍໜ້າ ເພື່ອໃຫ້ໄດ້ວຽກການເຮັດທີ່ປະເທດໄທ ຊຶ່ງຕາມປົກກະຕິແລ້ວ ແມ່ນ ໄດ້ຈ່າຍເງິນໃນລະຫວ່າງ 70 ຫາ 150 ໂດລາ ແຕ່ຕໍ່ມາພາຍຫຼັງໄດ້ຕົກຢູ່ໃນສະພາບເປັນ ຂ້າທາດທາງເພດ ແລະຖືກບັງຄັບໃຊ້ແຮງງານຢູ່ໃນອຸດສາຫະກຳຄ້າປະເວນີຂອງໄທ ຫຼືບໍ່ ກໍເປັນຄົນຮັບໃຊ້ຢູ່ຕາມບ້ານເຮືອນ ຕາມໂຮງງານຕັດຫຍິບ ຫຼືອຸດສາຫະກຳການກະເສດ ພວກຜູ້ຊາຍລາວກໍໄດ້ຕົກຢູ່ໃນສະພາບຖືກບີບບັງຄັບໃຊ້ແຮງງານຢູ່ໃນອຸດສາຫະກຳການ ປະມົງແລະກໍ່ສ້າງຂອງໄທ ມີຊາວລາວຈຳນວນນຶ່ງທີ່ຖືກລະບຸຢ່າງເປັນທາງການວ່າໄດ້ຕົກ ເປັນເຫຍື່ອຂອງການຄ້າມະນຸດຢູ່ໄທແລ້ວນັ້ນ ໄດ້ເລືອກເອົາ ການສ່ຽງໃນການເດີນທາງ ກັບຄືນໄປໄທເພື່ອຊອກວຽກເຮັດອີກ ຫຼັງຈາກໄດ້ຖືກສົ່ງກັບຄືນໄປລາວແລ້ວ ກະຊວງການຕ່າງປະເທດສະຫະລັດເວົ້າວ່າມີລາຍງານວ່າແມ່ຍິງແລະຍິງສາວລາວຈຸນ້ອຍໆ ຈຸນຶ່ງໄດ້ຕົກຢູ່ໃນສະພາບຖືກຄ້າມະນຸດຢູ່ໃນປະເທດຈີນ ຊຶ່ງບາງຄົນໃນນັ້ນ ໄດ້ຖືກບັງຄັບ ໃຫ້ແຕ່ງງານກັບຜູ້ຊາຍຊາວຈີນ ພວກຊົນຊາດຊົນເຜົ່າແມ່ນມີຄວາມຫຼໍ່ແຫຼມເປັນພິເສດ ຕໍ່ ການຕົກເປັນເຫຍື່ອຂອງການຄ້າມະນຸດຢູ່ໃນໄທຍ້ອນບໍ່ຮູ້ຈັກພາສາໄທແລະການບໍ່ລຶ້ງເຄີຍ ຫຼືຮອບຮູ້ກ່ຽວກັບສັງຄົມໄທ ລາຍງານເວົ້າວ່າ ລາວໄດ້ກາຍເປັນທາງຜ່ານຫຼາຍຂຶ້ນນັບມື້ ສຳລັບພວກແມ່ຍິງຫວຽດນາມ ຈີນ ແລະມຽນມາ ທີ່ຖືກບັງຄັບໃຫ້ຄ້າປະເວນີແລະຖືກບັງຄັບໃຊ້ແຮງງານຢູ່ປະເທດໄທ ມີ ແມ່ຍິງຫວຽດນາມຈຳນວນນຶ່ງໄດ້ຖືກບັງຄັບໃຫ້ເປັນໂສເພນີຢູ່ລາວ ເຖິງແມ່ນໄດ້ມີລາຍງານ ໃນຈຳນວນທີ່ຫຼຸດລົງກໍຕາມ ແຕ່ການຄ້າມະນຸດ ຢູ່ພາຍໃນລາວເອງ ກໍຍັງສືບຕໍ່ເປັນບັນຫາ ຊຶ່ງໄດ້ຍັງຜົນໃຫ້ພວກຍິງສາວແລະເດັກນ້ອຍແມ່ຍິງຖືກບັງຄັບໃຫ້ເປັນໂສເພນີ ຜູ້ຊາຍແລະ ເດັກໜຸ່ມລາວຈໍານວນນຶ່ງກໍຖືກຂູດຮີດແຮງງານຢູ່ໃນສວນກະເສດ ເຊ່ນສວນຢາງພາລາເປັນ ຕົ້ນ ລາຍງານເວົ້າອີກວ່າ ລາວອາດກາຍເປັນຈຸດໝາຍປາຍທາງສຳລັບພວກນັກທ່ອງທ່ຽວ ທີ່ຊອກສະແຫວງຫາຄວາມສຳລານທາງເພດນັ້ນຫຼາຍຂຶ້ນນັບມື້ ກະຊວງຕ່າງປະເທດສະຫະລັດກ່າວວ່າ ລັດຖະບານລາວບໍ່ໄດ້ປະຕິບັດຢ່າງຄົບຖ້ວນ ຕາມ ມາດຕະຖານທີ່ຕໍ່າສຸດໃນການລຶບລ້າງການຄ້າມະນຸດ ແຕ່ແນວໃດກໍຕາມລາວກໍໄດ້ດຳເນີນ ຄວາມພະຍາຍາມທີ່ສຳຄັນເພື່ອໃຫ້ບັນລຸມາດຕະຖານດັ່ງກ່າວ ໃນໄລຍະຂອງລາຍງານນີ້ ລັດຖະບານລາວລາຍງານວ່າ ໄດ້ສືບສວນຄະດີການຄ້າມະນຸດ 20 ກໍລະນີແລະໄດ້ຕັດສິນ ລົງໂທດພວກມີຄວາມຜິດ ໃນການຄ້າມະນຸດ 33 ຄົນ ຊຶ່ງເປັນການເພີ່ມຂຶ້ນຢ່າງຫຼວງຫຼາຍ ຈາກການບໍ່ໄດ້ມີການຕັດສິນລົງໂທດ ແມ່ນແຕ່ພຽງຄົນດຽວໃນໄລຍະຂອງການລາຍງານ ເທື່ອກ່ອນ ແຕ່ແນວໃດກໍຕາມລັດຖະບານລາວບໍ່ເຄີຍລົງໂທດທາງດ້ານວິໄນຫຼືດ້ານອາຍາ ຕໍ່ເຈົ້າໜ້າທີ່ທາງການຄົນໃດ ທີ່ສົມຮູ້ຮ່ວມຄິດ ກ່ຽວກັບການຄ້າມະນຸດ ນອກນັ້ນ ລັດຖະ ບານລາວຍັງໄດ້ເລີ່ມການດຳເນີນຄວາມພະຍາຍາມເພື່ອລະບຸໂຕ ແລະໃຫ້ຄວາມຊ່ອຍເຫຼືອ ແກ່ພວກທີ່ຕົກເປັນເຫຍື່ອຂອງການຄ້າມະນຸດທີ່ຖືກເນລະເທດຫຼືຜັກດັນໂດຍເຈົ້າໜ້າທີ່ໄທ ຍ້ອນຄວາມຜິດດ້ານເຂົ້າເມືອງ ລັດຖະບານລາວຍັງສືບຕໍ່ກາງຕໍ່ນຳ ບັນດາອົງການຈັດຕັ້ງ ທີ່ບໍ່ຂຶ້ນກັບລັດຖະບານແລະອົງການຈັດຕັ້ງຂອງນາໆຊາດເກືອບທັງໝົດໃນການໃຫ້ຄວາມ ຊ່ອຍເຫຼືອແກ່ພວກເຄາະຮ້າຍນັ້ນ ກ່ຽວກັບການລົງໂທດພວກຄ້າມະນຸດນັ້ນ ລາຍງານຂອງກະຊວງການຕ່າງປະເທດສະຫະ ລັດກ່າວວ່າ ລັດຖະບານລາວໄດ້ທໍາຄວາມກ້າວໜ້າໃນປີກາຍນີ້ໃນການດຳ ເນີນຄວາມພະ ຍາຍາມທາງດ້ານປະຕິບັດກົດໝາຍ ເພື່ອປາບປາມການຄ້າມະນຸດນັ້ນ ລາວໄດ້ຫ້າມທຸກ ຮູບແບບຂອງການຄ້າມະນຸດ ຜ່ານການດັດແປງແກ້ໄຂມາດຕາ 134 ຂອງກົດໝາຍອາຍາ ໃນປີ 2006 ຊຶ່ງໄດ້ລະບຸໂທດຈຳຄຸກຕັ້ງແຕ່ 5 ປີເຖິງຕະຫຼອດຊີວິດທີ່ຖືວ່າໜັກພໍແລະທຽບ ເທົ່າກັນກັບໂທດ ສຳລັບຄວາມຜິດທາງອາຍາອື່ນໆເຊັ່ນການຂົ່ມຂືນສຳເລົາເປັນຕົ້ນ ພວກ ເຈົ້າໜ້າທີ່ລາວລາຍງານວ່າ ໄດ້ທຳການສືບສວນ 20 ຄະດີກ່ຽວກັບການຄ້າມະນຸດ ທີ່ພົວ ພັນກັບພວກຖືກກ່າວ ຫາວ່າກະທຳຜິດ 47 ຄົນ ແລະໄດ້ຕັດສິນລົງໂທດ ພວກຄ້າມະນຸດ 33 ຄົນໃນປີ 2010 ສົມທຽບກັບໃນປີກ່ອນ ທີ່ບໍ່ໄດ້ມີການຕັດສິນລົງໂທດ ຜູ້ໃດເລີຍນັ້ນ ແຕ່ແນວກໍຕາມ ການດຳເນີນຄະດີຂອງສານແມ່ນຂາດກະບວນການຍຸຕິທຳແລະຄວາມໂປ່ງ ໃສຂະແໜງການຍຸຕິທຳຂອງລາວຍັງບໍ່ມີຄວາມເຂັ້ມແຂງ ແລະບໍ່ມີປະສິດທິພາບພຽງພໍແລະ ສະພາບຄຸກຂອງລາວກໍພາໃຫ້ມີຄວາມວິຕົກກັງວົນຢ່າງໃຫຍ່ໃນດ້ານສິດທິມະນຸດ ຄວາມ ລັງເລໃຈໂດຍທົ່ວໄປຂອງປະຊາຊົນທີ່ຈະຊົມໃຊ້ລະບົບສານ ໄດ້ເປັນອຸບປະສັກຂັດຂວາງຕໍ່ ຄວາມສາມາດຂອງລັດຖະບານ ໃນການທີ່ຈະຕິດຕາມຄະດີການຄ້າມະນຸດ ຢ່າງມີປະສິດທິ ພາບ ຊາວລາວສ່ວນໃຫຍ່ ມັກຈະກາງຕໍ່ພວກຜູ້ສູງອາຍຸໃນໝູ່ບ້ານໃຫ້ເປັນຜູ້ໄກ່ເກ່ຍບັນ ຫາຂັດແຍ້ງຕ່າງໆ ຢ່າງນ້ອຍ 7 ຄົນໃນຈໍານວນພວກທີ່ຖືກລົງໂທດທັງໝົດ 33 ຄົນແມ່ນ ໄດ້ຖືກໂທດຈຳຄຸກ ໃນລະຫວ່າງ 6 ຫາ 16 ປີ ບັນດາອົງການຈັດຕັ້ງນາໆຊາດ ແລະອົງ ການຈັດຕັ້ງທີ່ບໍ່ຂຶ້ນກັບລັດຖະບານ ບໍ່ສາມາດກວດພິສູດເບິ່ງຂໍ້ມູນທີ່ລັດຖະບານມອບໃຫ້ ແລະລັດຖະບານລາວກໍບໍ່ໄດ້ລາຍງານໃຫ້ຊາບ ກ່ຽວກັບການດຳເນີນຄະດີການຄ້າມະນຸດ ຢູ່ພາຍໃນປະເທດ ການບໍ່ລົງໂທດພວກເຈົ້າໜ້າທີ່ໆສໍ້ລາດບັງຫຼວງຍັງສືບຕໍ່ເປັນບັນຫາໃນ ທົ່ວລະບົບຕຸລາການຂອງລາວ ການສໍ້ລາດບັງຫຼວງແມ່ນພະຍາດຊໍ້າເຮື້ອຢູ່ລາວແລະພວກ ນັກສັງເກດການກ່ຽວກັບການຄ້າມະນຸດຢູ່ລາວເຊື່ອວ່າມີພວກເຈົ້າໜ້າທີ່ລັດຖະບານບາງຄົນ ໂດຍສະເພາະແລ້ວ ແມ່ນໃນລະດັບທ້ອງຖິ່ນ ທີ່ໄດ້ມີການພົວພັນໃນການອຳນວຍຄວາມສະ ດວກໃຫ້ແກ່ການຄ້າມະນຸດຊຶ່ງໃນບາງຄັ້ງນັ້ນແມ່ນໄດ້ມີການຮ່ວມມືກັບຄູ່ຕຳແໜ່ງຝ່າຍໄທ ແຕ່ແນວໃດກໍຕາມ ລັດຖະບານລາວບໍ່ເຄີຍລາຍງານວ່າ ໄດ້ມີການສືບສວນດຳເນີນຄະດີ ຫຼື ລົງໂທດເຈົ້າໜ້າທີ່ຄົນໃດໃນຂໍ້ຫາພົວພັນກັບການຄ້າມະນຸດ ລັດຖະບານລາວຍັງສືບຕໍ່ຮ່ວມ ງານແລະເປັນພາຄີກັບບັນດາອົງການຈັດຕັ້ງນາໆຊາດ ແລະອົງການຈັດຕັ້ງທີ່ບໍ່ຂຶ້ນກັບລັດ ຖະບານໃນການເສີມສ້າງສະມັດຖະພາບ ທາງດ້ານການປະຕິບັດກົດໝາຍ ເພື່ອປາບປາມ ການຄ້າມະນຸດນັ້ນ